Ach mir was lange (Mit aufgelösten Abbreviaturen)
ACh mir was lange·
nach ir so we gesin·
dauon dachte ich vil ange·
dc ir das wurde schin·
ich nam ir achte
in gewande als ein pilgerin·
so ich heinlichste machte·
do si gieng von mettin·
do hate ich vo sender klage·
einen brief dar an ein angil was·
den hieng ich an si dc was vor tage·
das si nit wisse das·

Mich dúchte si dechte·
ist das ein tobig man·
was wolde er in die nechte·
dc er mich grîffet an·
si vorchte ir sere·
min frowe wolgitan·
doch sweig si dur ir ere·
vil balde si mir intran·
des was ich gegin ir so gehe·
das echt si balde kême hinin·
dur das den brief nieman an ir gesêhe·
si brachte in tǒgin hin·

Wie si im do tete·
des wart mir nit geseit·
ob si in hinwurfe ald hete·
das tůt mir sende leit·
las si in mit sinne·
so vant si seligheit·
tiefe rede von der minne·
was not min herze treit·
dem tet si nie sit giliche·
das ir min not ie rechte wurde kunt·
owe reine minnenkliche·
dú tůst mich sere wunt·

IN getorste gisenden·
nie keinen botten ir·
wan si nie wolde ginenden·
ir trost irzeigen mir·
der ir kunt tete·
wie kûme ich si verbir·
vnd si gnaden bete·
nach mines herzen gir·
da uorchte ich ir vngedulde·
wan si mir ist darumb gihas·
dc ich so gar gerne hete ir hulde·
warumbe tůt si das·

MIn herze sere·
si mir durbrochen hat·
wan si da dur dú here·
so giwaltekliche gat·
hin vnd herwider·
doch es si gerne enpfat·
si lat sich drinne ǒch nider·
mit wunnen die si hat·
si kan so gefuͤge wesin·
swie si mer danne min herze si·
swie si drinne gat des mag ich ginesin·
arges ist si so fri·

MIch dunket man sehe·
min frowen wol getan·
der mir min brust vf brehe·
in minem herzen stan·
so lieblich reine·
gar wiblich lobesan·
in wige es doch nicht kleine·
das ich so mag han·
nu můs si mir doch des gunnen·
swie sere si sich froͤmdet mir·
doch gan si mir nicht der rechten wunnen·
der ich ie můte zir·

Owe dú minne·
wie wil si mich nu lan·
vnd ich doch mine sinne·
an ir bihalten han·
dc noch min herze
nie trost von ir gewan·
des wil mir sender smerze·
von not gesigen an·
sin kere mirs dannoch zegůte·
das si die reinen twinge gegen mir e·
das si mir zeheile der leiden hůte·
dur trúwe gar enge·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse